Rådets holdning med henblik på vedtagelse af Europa-Parlamentets og Rådets forordning om oprettelse af Horisont Europa – rammeprogrammet for forskning og innovation og om reglerne for deltagelse og formidling.

2018/0224 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om oprettelse af Horisont Europa – rammeprogrammet for forskning og innovation og om reglerne for deltagelse og formidling.

(EØS-relevant tekst)

1.Baggrund

Forslag fremsendt til Europa-Parlamentet og Rådet (dokument COM(2018) 435 final – 2018/0224 COD): 7. juni 2018 Enighed i Rådet om en delvis generel indstilling opnået: 30. november 2018 Trilog afholdt (enighed om fælles forståelse): 19. marts 2019 Dato for den delvise foreløbige kompromisaftale (fælles forståelse), der blev godkendt af Coreper: 27. marts 2019 Europa-Parlamentets førstebehandlingsholdning vedtaget (med indarbejdelse af den fælles forståelse): 17. april 2019 Trilog afholdt (enighed om den endelige tekst): 10.-11. december 2020 Europa-Parlamentets ITRE-udvalgs afstemning om godkendelse af kompromisaftalen: 17. december 2020 Politisk enighed i De Faste Repræsentanters Komité opnået: 18. december 2020 Rådets førstebehandlingsholdning vedtaget: 16. marts 2021

2.Formålet med Kommissionens forslag

Horisont Europa-programmet er i overensstemmelse med Kommissionens prioriteter som fastsat i dens dagsorden for job, vækst, retfærdighed og demokratisk forandring samt i dens globale politiske prioriteter (målene for bæredygtig udvikling).

Programmet har til formål at styrke Unionens videnskabelige og teknologiske grundlag for at medvirke til at tackle de nuværende og fremtidige globale udfordringer, bidrage til den grønne og den digitale omstilling og til genopretningen efter covid-19-pandemien samt bidrage til at nå målene for bæredygtig udvikling. Samtidig er det formålet at forbedre Unionens konkurrenceevne, herunder konkurrenceevnen i dens industrier. Horisont Europa skal bidrage til at opfylde Unionens strategiske prioriteter og støtte udviklingen og gennemførelsen af Unionens politikker. Det skal også bidrage til at omsætte fremragende videnskabelige resultater til innovation, der har en reel gunstig virkning på Europas økonomi og dets borgeres livskvalitet, og skabe nye markeder med flere kvalificerede job.

3.Bemærkninger til Rådets holdning

Rådets holdning afspejler fuldt ud den aftale, der blev opnået enighed om på trilogerne. I forhold til Kommissionens forslag omfatter de vigtigste ændringer:

–Programstruktur. Opdeling af den foreslåede klynge "Inklusive og sikre samfund" i "Kultur, kreativitet og inklusivt samfund" og "Civilsikkerhed for samfundet". Medtagelse af ordet "rummet" i klyngen "Det digitale område, industri og rummet" og ændring af titlen på klyngen "Fødevarer og sundhed" til "Fødevarer, bioøkonomi, naturressourcer, landbrug og miljø". Desuden er navnene på de tre søjler ændret til "Videnskabelig topkvalitet", "Globale udfordringer og europæisk industriel konkurrenceevne" og "Et innovativt Europa". Med ændringen af retsgrundlaget for afgørelsen om særprogrammet blev bilaget om Det Europæiske Institut for Innovation og Teknologi (EIT) flyttet fra afgørelsen om særprogrammet til forordningen om rammeprogrammet.

–Udvidelse af deltagerkredsen og udbredelse af topkvalitet. Betragtning vedrørende budgettet for indsatsområdet "Udvidelse af deltagerkredsen og udbredelse af topkvalitet", hvori det præciseres, at det bør udgøre mindst 3,3 % af programmets samlede budget. Desuden en ny definition af "lande, der er omfattet af initiativet om udvidelse af deltagerkredsen", herunder en liste over medlemsstater i en artikel.

–Det Europæiske Innovationsråd. Udvidelse af mandatet i artiklen og den tilhørende betragtning om EIC's Accelerator-støtte, der gives udelukkende i form af tilskud til SMV'er, herunder nystartede virksomheder. Med hensyn til EIC har Kommissionen fremsat en erklæring om gennemførelsen af EIC's Accelerator-budget.

–Missioner og partnerskaber. Medtagelse af en liste med 5 områder for mulige missioner og 8 områder for institutionaliserede partnerskaber i et bilag til rammeprogrammet og en "foreløbig evaluering". Tilføjelse af et budgetloft for missioner og partnerskaber.

–Aflønning. Betragtning om anerkendelse af aflønningsgabet i Europa og tilskyndelse af medlemsstaterne til at træffe foranstaltninger til at sikre attraktive lønninger til forskere.

–Tilpasning af Horisont Europa-programmet til varigheden af den flerårige finansielle ramme (FFR) for 2021–2027. Bestemmelse om tilpasning af programmets varighed til den flerårige finansielle ramme for 2021–2027.

–Biodiversitet. Betragtning med angivelse af specifikke mål for biodiversitet.

–Bestemmelse om tilbagevirkende kraft. For at sikre kontinuiteten i gennemførelsen af programmet bør forordningen finde anvendelse med tilbagevirkende kraft fra begyndelsen af regnskabsåret 2021 og træde i kraft hurtigst muligt. I behørigt begrundede tilfælde, der er specificeret i finansieringsafgørelsen, kan aktiviteter og deres underliggende udgifter, der støttes i henhold til forordningen, betragtes som støtteberettigede fra den 1. januar 2021, selv om de blev gennemført og afholdt før indgivelsen af ansøgningen om tilskud.